Transkriptioun Livestream 06.12.2024

Pressebriefing nom Regierungsrot (06.12.2024)

# Intervenanten

* Luc Frieden, Premierminister
* Journalisten

# Sproochen

* Lëtzebuergesch

# Transkriptioun

[Luc Frieden]

Bonjour Dir Dammen an Dir Hären.

E ganz schéine gudde Mëtteg.

Ech kommen elo just aus enger interessanter a beräicherender Reunioun mat de Vertrieder vun der Landwirtschaft.

E Sujet, dee mir an deene leschten Deeg vill diskutéiert hunn, an Europa, an der Lëtzebuerger Chamber, an och de mëtten ass dee vum Effet vum Accord tëscht der europäescher Unioun a Mercosur an de Länner aus Latäinamerika, de Fräihandelsaccord, deen haut zu Montevideo vun der europäescher Kommissioun mat de Latäinamerikanesche Länner ofgeschloss ginn ass.

An ech hat am Parlament gesot, datt et d’Intentioun wier eis mat de Lëtzebuerger Baueren zesummen ze setze fir hir Suergen an dësem Kontext besser ze verstoen.

Ech hunn dat d’lescht Woch gemaach,...

...de Mëtteg gemaach, nodeem ech dat virun e puer Deeg annoncéiert hat, an ech muss soen, datt mir déi Suerge vun de Lëtzebuerger Bauere verstinn.

Generell, an dat bleift eis Meenung, déi vun der Lëtzebuerger Regierung, si Fräihandelsaccorde ganz wichteg, well grad an enger Zäit wou aner Kontinenter sech zoumaachen duerch Douanestariffer, ass et wichteg, datt Europa als eng staark geopolitesch a Wirtschaftskraaft sech och versicht aus Europa eraus, seng Roll an der Welt ze vergréisseren.

A Fräihandelsaccorde sinn do fir sécherzestellen, datt déi Produkter, déi ee bei eis produzéiert, datt een déi net nëmme bei eis ka verkafen, mee och iwwerall an der Welt an domadder Aarbechtsplaze bei eis séchert.

Mee wéi esou oft an der Politik, wéi esou oft och bei esou Accorde ginn et e puer Facetten.

An d’Suerg vun der Landwirtschaft ass, datt wa si och unerkennen, d’Noutwennegkeet vu Fräihandelsaccorden, datt si wëlle sécherstellen, datt dësen Accord net um Bockel vun der Landwirtschaft gemaach gëtt.

An datt aus Latäinamerika, virun allem an de Fleeschprodukter, wou och d'Lëtzebuerger Landwirtschaft staark ass, datt do géinge Produkter erakommen, déi op eng Aart a Weis produzéiert ginn, déi bei eis an Europa net erlaabt ass.

Dat ass eng Suerg déi mir verstinn.

Dat ass eng Suerg, déi mir als Regierung eescht huelen.

Eng Suerg, déi och domadder zesummenhänkt, datt déi Lëtzebuerger, wéi och déi europäesch Landwirtschaft besuergt ass, datt an Europa ëmmer méi Oplage kommen.

Datt et eng generell Tendenz gëtt fir hinnen d’Liewe ganz schwéier ze maachen.

Tendenz, déi mir kritiséieren.

Wou mir och dozou wäerte bäidroen, datt dat net esou weidergeet.

Mee datt si soen, zu Recht, oder esou wéi mir dat verstinn, datt wa bei eis Oplage kommen an déi aner déi kënnen importéieren, datt déi net déi selwecht Oplagen hätten.

Dat musse mir seriö huelen a mir musse kucken, datt mir sécherstellen, wann deen Accord bis virläit am Detail, datt also an de Latäinamerikanesche Länner muss mat de nämmlechte Standarde produzéiert ginn, dat musse mir nach eng Kéier verifiéieren.

Mee och datt eis Politicken, an dat ass fir mech villäicht dat neit och dobäi, och aus dem Gespréich mat der Landwirtschaft, datt mir mat de nämmlechte Mëttelen, mat den nämmlechte Virschrëften eis Landwirtschaft behandelen, wéi dat op anere Plazen op der Welt de Fall ass.

Mir kënnen net soen datt an Europa de Véibestand muss erofgoen, a mir erlaben et a Latäinamerika eng grouss massiv Produktioun vu Fleesch, vun Déieren ze hunn, déi da géing an Europa importéiert ginn.

Et ass elo d’Reegelen déi mir hei an Europa maachen, dierfen net méi streng si wéi bei aneren, oder wa mir Reegele maachen, da musse mir kucken datt se bei aneren net manner streng sinn.

Déi Suerge wéi gesot hu mir héieren, mir huele se eescht.

Mir wëllen eng staark Landwirtschaft zu Lëtzebuerg.

Dozou engagéiert sech dës Regierung an dat bleift eis „ligne de conduite“.

Deen Accord deen d’Kommissioun haut ofgeschloss huet, liesen ech bei Äre Kolleegen an de Medien, ech war net dobäi, dat ass een Accord dee mir nach net am Detail kennen.

Mir kennen deen Accord vun 2019, mee do ass jo elo nach een additionnelle Protokoll ënnerschriwwe ginn.

Mir wëlle wëssen ob et do ganz kloer ass datt d’Klimaziler vum Paräisser Accord respektéiert ginn, déi fir eis wichteg sinn.

Mir wëllen datt séchergestallt ass datt no nämmlechte Mëttelen, notamment an der Fleeschproduktioun, produzéiert gëtt.

An datt mir och, wéi gesot an Europa, mee dat ass au-delà vum Mercosur, eis wäerten asetzen, och beim neien europäesche Kommissär fir d’Landwirtschaft, dem Här Christophe Hansen, datt muss Schluss si mat enger Iwwerreglementéierung ënner där mir eis Landwirtschaft futti maachen.

Firwat brauche mir eng Landwirtschaft?

Mir brauchen eng Landwirtschaft fir datt mir kënne vun eegene Produkter an Europa eis ernären.

An dofir musse mir d’Landwirtschaft ënnerstëtzen, et ass e wichtege Wirtschaftssecteur.

An dat wäerte mir op ville Sujete maachen, ech kommen herno dorobber zréck.

Dee Mercosur-Accord, dee wäerte mir eis elo am Detail ukucken an da wäerte mir eng Decisioun doriwwer huelen.

Grondsätzlech, an dat ass dat anert wat ech nach eng Kéier wëll ënnersträichen, ass e Fräihandelsaccord och gutt fir ze exportéieren.

Dat gëllt virun allem fir d’Industriesecteuren, dofir musse mir dee Volet natierlech och gesinn.

Et ass wichteg fir d’europäesch Ekonomie, där et net ganz gutt geet, dat gesi mir virun allem an Däitschland, datt mir musse Weeër fanne fir kënnen ze exportéieren, Autoen an aner Saachen, déi mir produzéieren an dofir brauche mir gréisser Marchéen.

Et ass och wichteg fir Lëtzebuerg, well Aarbechtsplazen an deenen Industrien an Europa, sinn och Aarbechtsplazen zu Lëtzebuerg, well mir ganz oft Zuliefererbetriebe zu Lëtzebuerg an deene Secteuren hunn.

Eng definitiv Decisioun iwwert de Mercosur-Accord hëlt d’Regierung eréischt wa se den Text kennt, wa si e genee analyséiert huet a mat de Secteuren och diskutéiert huet.

Ech hu gesot mir ënnerstëtzen d’Baueren, mir hunn och iwwer Mercosur de Moien am Regierungsrot geschwat, mee mir hunn och de Moien eng aner Decisioun am Regierungsrot geholl, déi och weist a wéi eng Richtung dës Regierung wëllt goen.

Nämlech hu mir de Moien e Gesetzesprojet ugeholl fir de Bau vun Zäre fir Geméis- an Uebstproduktioun an der Landwirtschaft z’ënnerstëtzen.

Dat ass laang an deene leschte Jore gebremst ginn.

Mir sinn der Meenung datt et noutwenneg ass, erëm eng Kéier fir eis eegen Ernärung z’assuréieren, datt een och zu Lëtzebuerg muss kënnen Uebst a Geméis produzéieren zu engem vill méi grousse Prozentsaz wéi dat haut de Fall ass.

Well dee Prozentsaz ass haut ganz kleng.

Mee vu dat Wierder wat mir hunn, an dofir kann d’Regierung leider net, ass et noutwenneg datt een och de Baueren erlaabt, do wou dat méiglech ass, Zären ze bauen.

Mir hunn also decidéiert, en Appel a projets ze maache fir Projeten z’ënnerstëtze fir esou Zären ze bauen.

Dat wäerten der net vill ginn, mee wann et der e puer gi wier dat formidabel a mir wäerten deen Invest bis zu 40% subventionéieren a bis zu enger Gesamtbudgetszomm vun 20 Milliounen Euro fir dann eng Rei vu Projeten.

Do muss ee kucke wéivill Projeten do bei deem Appel à projets erakommen.

Dat ass wichteg wéi gesot fir eis als Konsumenten, dat ass wichteg fir d’Baueren, et ass wichteg fir de Fortschrëtt an eisem Land ze maachen an eng Politik ze maache wou mir viru kommen an eist Land stäerke fir d’Zukunft, wat jo eise Motto ass an dëser Regierung.

An ech sinn och frou an deem Kontext ze gesinn, datt mir op enger ganzer Rei vu Sujete ronderëm d’Landwirtschaft, ronderëm deen Equiliber vu Wirtschaft an Ekologie an dëser Regierung virukommen.

An an deem Kontext wäert och d’nächst Woch den zweete Landwirtschaftsdësch stattfanne wou och iwwer eng Rei vun esou Sujete weider am konstruktiven Dialog geschafft gëtt, well zu Lëtzebuerg stinn d’Baueren net op der Strooss, mee si sëtze mat eis um Dësch fir ze diskutéieren.

Mir komme weider a ville Sujeten, mir stelle fest datt mir eng wirtschaftlech Reprise hunn, déi di aner Länner ronderëm eis net hunn.

D’Lescht Joer ass d’Ekonomie zréck gaangen, dëst Joer geet se erop an d’nächst Joer ginn ech dovunner aus, opgrond vun all deem wat ee gesäit a wat een héiert, datt mir hoffentlech nees op 2% Wuesstum kommen.

Mee dat hänkt natierlech ganz vill vun eisen Nopeschlänner of, deenen et och mangels enger kohärenter Politik, mangels iwwerhaapt enger Politik net gutt geet.

Mir gesinn datt d’Reprise och nees do ass am Wunnengsbau.

Wéi dës Regierung ugetrueden ass, hate mir eng duebel Kris, eng Baukris an eng Logementskris.

Mir hunn eng Rei Moossname geholl fir de Bau, d’Aarbecht am Bau an am Handwierk z’ënnerstëtzen.

Mir hunn eng Rei Moossname geholl, steierlecher Natur, fir erëm Schwong an de Logement ze kréien.

Do goufen et kuerzfristeg, temporär Moossnamen an et goufen där definitiv Moossnamen a mir hunn eis zesumme gesat fir d’Prozeduren ze verkierzen.

Op all deenen Terraine si mir gutt viru komm a mir mierken elo datt mir éischt Friichte gesinn.

Well mir kréien esouwuel vun de Bauentreprisen, wéi vun de Banken déi Kreditter gi gesot, datt erëm méi eng staark Demande do ass, esouwuel fir déi besteeënd Wunnengen déi verkaf ginn, wéi och fir de Neibau.

Also wierken eis Moossnamen.

Mir stellen elo esouguer fest, datt wat déi temporär Moossnamen ubelaangt, déi also just fir dëst Joer gegollt hunn, datt mir grad elo um Enn vum Joer, eng relativ staark Demande gesinn.

Datt et eng relativ staark Demande gëtt bei de Banke fir nach bis Enn dës Joers e Kredit ze kréien.

An datt d’Notairen och eng ganz Rei Akten do leien hu wou de Wonsch ausgedréckt gëtt fir déi nach dëst Joer ofzeschléissen, fir vun deene steierleche Moossnamen ze profitéieren.

Well mir gesinn datt deen Effet vun onse Moossnamen, déi sollte Schwong an de Wunnengsbau bréngen, do ass, a well mir wëllen de Leit eng Chance ginn och um Enn vum Joer a Rou kënnen hir Transaktioun ze maache fir datt Wunnenge kënnen entstoen an de Proprietairwiessel bei bestoenden, huet d’Regierung de Moien decidéiert, fir déi steierlech Moossnamen, déi an der Zäit begrenzt waren op d’Joer 2024, bis de Summer, bis de Juli 2025 ze verlängeren.

Dat betrëfft virun allem den "Crédit d’impôt“, de sougenannten „Bëllegen Akt“ fir eege Wunneenheeten.

Dat betrëfft de bëllegen Akt fir den Investissement am locative Wunnengsbau.

Dat ass fir déi sougenannten „Vente en état futur d‘achèvement" (VEFA), déi zur Verfügung gestallt gi wärend 2 Joer op mannst, fir Wunnengen déi verlount ginn.

Dat betrëfft Drëttens, d’Reduktioun vun der Besteierung vun de Plus Valuë wann een eppes verkeeft, wou mir déi Reegel vun deem Véirel vum Taux global bäibehalen.

Einfach am Fong, datt mir op 10% do besteieren.

An dat betrëfft och datt mir den Taux an d'Dauer vum "Amortissement accéléré" fir Logementer, déi gebaut gi fir kënne verlount ze ginn, datt mir deen och wärend dem Joer 2025 op 6% fir eng Dauer vu 6 Joer wäerte weiderféieren.

Mee Moossname sinn, an dat wëll ech nach eng Kéier ënnersträichen, wéi se am Ufank geduecht waren, zäitbegrenzt.

Si wäerten also den 1. Juli d’nächst Joer ophalen.

Mee mir wëllen dee Schwong, dee mir elo Enn dës Joers hunn, dee kéint eventuell gebremst ginn um 31 Dezember, well net all Kredit konnt bis dohinn accordéiert ginn an och net all Notaire den Akt konnt finaliséieren, wëlle mir dat dofir verlängeren.

An et freet eis, datt mir, op mannst den Ufank vum Enn vun deem Tunnel gesinn.

Dat ass gutt fir de Bau, dat ass gutt fir d’Handwierk a virun allem ass et gutt fir d’Leit déi eng Wunneng sichen an déi eng Wunneng brauchen.

Vu datt dat awer e Gesetz brauch, wat mir net méi duerch d’Chamber kënne kréien nach dëst Joer, huet d’Regierung decidéiert dat Ugangs dës Joers an engem Gesetzprojet an d’Chamber ze bréngen, mat, vu datt et positiv Moossname sinn, déi retroaktiv op den 1. Januar 2025 da gëllen ze loossen.

All déi aner Moosnamen déi mir am Wunnengsbau steierlecher Natur agefouert hunn, déi bleiwen natierlech, wéi z.B. d’Augmentatioun vun den Debiteurszënsen déi ee kann ofsetzen.

All déi Saachen déi bleiwen, mee déi waren och net zäitlech begrenzt.

Dann hu mir och konform zu eiser Politik de Moien eng aner wichteg Decisioun geholl.

Nämlech déi weider Ënnerstëtzung vum Finanzement vun Entreprisen, déi Bornen opriichte fir d’Elektromobilitéit.

Och hei wäert et eng Ausschreiwung, en Appell à Projets ginn a mir wäerten do déi Betriber déi di Bornen opriichten, déi ëffentlech zougänglech sinn, och weider ënnerstëtzen.

Fir déi nächst 3 Joer setze mir dofir 30 Mio. Euro zur Verfügung fir datt mir do och virukommen.

Well et ass e bëssen d’Fro vun... d’Leit kafen Elektroautoe nëmme wann et Borne ginn, a wann et keng Borne gi kafen se keng Elektroauto an ëmgedréint.

An dofir musse mir do virukommen.

An dofir mengen ech ass dat hei e ganz wichtegen "Coup de pouce" dee mir der Elektromobilitéit ginn.

Et ass och esou datt mir d’lescht Woch jo schonn decidéiert haten, datt mir bei de Leasingsautoen, déi d'Leit kréien a verschiddene Betriber als Deel vun hirem Salaire, datt mir do och dee favorabele steierlechen Avantage fir Elektroautoe bäibehalen.

Dat heescht mir wëlle schonn datt mir och um Wee vun der Elektromobilitéit, mam Zil eis Klimaziler ze erreechen, och wëlle virukommen an dat och wäerten heimadder encouragéieren.

Iwwregens wëlle mir an deem Kontext an deem Projet de loi, d’Elektrobornen ze subventionéieren, féiere mir an Zukunft och d’Hydrogènesenergie dobäi.

Datt mir also de Waasserstoff och abauen an déi Reegelen déi haut bis elo besti fir Elektrobornen, datt mir also do och den Hydrogène matabauen.

Da wëll ech nach villäicht zu deem engen oder anere Punkt an der Aussepolitik e Wuert soen.

Ech hat e Sonnden e Gespréich um éischten Dag vun der neier Kommissioun, en Telefonsgespréich mat der Madamm von der Leyen.

Wat mir d’Geleeënheet ginn huet hir Bonne Chance ze wënschen, hir an hirer Kommissioun, fir déi Aufgab déi usteet.

Ech hunn awer an deem Gespréich och nach eng Kéier d’Suerg vun der Lëtzebuerger Regierung ausgedréckt iwwer déi Bannegrenzkontrollen.

Wou ech d’Kommissioun invitéiert hu sech dat ganz kloer unzekucken ob déi Motivatioun, déi di Memberstaate gi fir déi Grenzkontrollen anzeféieren, ob déi nach ëmmer gi wier a besonnesch an Vue vun enger Verlängerung, déi verschidde Länner wëlle froen.

D’Kommissioun ass dofir d’Hüterin vun de Verträg an d’Kommissioun muss dat also ganz seriö kucken.

An deem Kontext war ech jo och d’lescht Woch an d’Saarland wou ech och déi Suergen der saarlännescher Ministerpresidentin, der Madamm Rehlinger, ausgedréckt hunn.

Ech hunn am Gespréich mat der Madamm von der Leyen awer och drop higewisen, datt et fir eis wichteg wier, datt mir méi kompetitiv an Europa géinge ginn, well mir hei Aarbechtsplaze brauchen, datt ech net wëll datt Amerika a China eis da fort leeft.

An datt dofir eng absolut Prioritéit vun däer neier Kommissioun muss si fir d’Iwwerreglementéierung a ville Secteuren...

Mir hu virdru vun de Bauere geschwat, mee dat gëllt och fir de Finanzsecteur, dat gëllt fir d’Industrie, dat gëllt fir d’Ëmsetzung vun enger Rei vun Texter, datt do muss eng ganz aner Approche geholl ginn.

An ech mengen déi nei Kommissioun ass sech däers bewosst a mir erwaarden vun der neier Kommissioun schnell Resultater, datt d’Leit och spieren, datt eppes ännert.

Dann, wann ech iwwert eis Kaart an Europa kucken, da bedaueren ech zudéifst, zesumme mat der ganzer Regierung, datt mir eng terribel politesch Instabilitéit ronderëm eis hunn: an Däitschland, a Frankräich an an der Belsch, déi dozou féiert, datt mir dräi net funktiounsfäeg Regierungen an den Nopeschlänner hunn.

Regierungen, déi keng politesch Akzenter kënne setzen, an dat ass natierlech schlecht fir déi Länner, mee et ass och schlecht fir eis, well mir natierlech eng oppen Ekonomie sinn an datt mir ootmen zesumme mat eisen Nopeschlänner.

Wann et den Nopeschlänner net gutt geet, da geet et och eis net gutt.

Ech sinn dofir frou, datt mir zu Lëtzebuerg Stabilitéit hunn, ech sinn dofir frou, datt mir zu Lëtzebuerg méi Wirtschaftswuesstum elo hunn, wéi an de Nopeschlänner.

A mir wäerten alles maachen, do wou mir eleng zoustänneg sinn, do wou mir kënnen eppes maache wat net direkt vun den Noperen ofhänkt, fir eis Leit, fir eis Betriber z’ënnerstëtzen, fir datt et eis hei weider gutt geet.

Mee dat ass net einfach mat där Situatioun déi mir an de Nopeschlänner hunn.

Mir maachen dofir och en Appell un d’Responsabilitéit vun den Nopeschlänner fir esou schnell wéi méiglech erëm de bon sens gëllen ze loossen, fir politesch Responsabilitéit z’iwwerhuelen, fir mat politesche Spillercher opzehalen a fir eng staark Majoritéit ze schafen, déi di Länner ka virubréngen.

An Däitschland komme Walen am Februar.

Et ass elo schonn e puer Méint net vill gelaf an et wäert och déi nächst puer Méint do net vill lafen.

An der Belsch ginn et Koalitiounsverhandlungen zënter méi wéi 6 Méint.

Dat ass schlecht.

An a Frankräich gesäit een net wéi eng stabel Majoritéit iwwert déi nächst Jore wäert kënne kommen.

Mee wann d’politesch Kräfte vun der Mëtt sech zesummendoen, misst dat méiglech sinn.

Ech stellen och mat enger gewëssener Inquietude fest wat an aneren Deeler vun Europa geschitt, esou notamment a Rumänien, wat ee Memberstaat ass vun der europäescher Unioun, a wou d’Verfassungsgeriicht elo den éischten Tour vun de Presidentschaftswalen annuléiert huet.

Apparemment wéinst Manipulatiounen déi iwwer Sozialmedie gelaf sinn.

Dat ass natierlech eppes wat Rumänien betrëfft, mee Rumänien ass e Memberstaat vun der europäescher Unioun an dat kann eis alleguerte bléien an dofir mengen ech ass et extreem wichteg datt och do mir gemeinsam kucken, wat ass do genee geschitt, kéint dat och op anere Plaze geschéien?

A wéi kënne mir eis och dogéint opstellen datt eis Demokratien net kënne manipuléiert gi vu baussen oder duerch Phenomeener déi net dem normalen demokratesche Meenungsbildungsprozess entspriechen.

Voilà, dat ass e bëssen den Tour vun enger ganz intensiver Woch déi mir haten.

Wou mir, also och am Regierungsrot, vill decidéiert hunn, an dat wollt ech mat Iech haut deelen a gäre sinn ech elo op fir eng Rei vu Froen.

Sou, gären huele mir dann e puer Froen.

[Journalist]

Ech hätt eng Fro Här Premierminister, zu enger Ausso vun Ärem Koalitiounspartner DP-Ausseminister Xavier Bettel, dee gesot hat Lëtzebuerg wier net dofir fir den NATO-Bäitrëtt vun der Ukrain.

Ass dat esou datt Lëtzebuerg do schonn eng Positioun ageholl huet a wa jo wéi stitt Dir dozou?

Wéi kommentéiert Dir déi Ausso?

[Luc Frieden]

Den Ausseminister Xavier Bettel an ech selwer sinn op deem Sujet wéi op villen aneren total alignéiert.

Ech hu mech nach gëschter Owend mam Här Bettel doriwwer ënnerhalen.

Mir hunn och nach eng Kéier de Moien an der Regierung confirméiert, dat wat mir am Juni/Juli zu Washington gemeinsam an enger Entrevue mam Här Selensky ofgemaach hunn a wat och am Accord de sécurité tëscht Lëtzebuerg an der Ukrain steet.

Déi Reunioun déi mir am Summer zu Washington haten, hat ech zesumme mam Ausseminister an doranner steet ganz kloer datt d’Ukrain Deel ass vun der europäescher an der euro-atlantescher Famill an datt se eng Zukunft hunn an der europäescher Unioun an an der NATO.

Den Ausseminister huet méi di aktuell Situatioun ugeschwat an et ass evident datt d’Ukrain net wärend dem Konflikt kann an d’NATO kommen, mee d’Perspektiv ass och duerch déi Situatioun, duerch dee Krich entstanen, se ass haut eng aner wéi fréier, an dofir hu mir der Ukrain gesot datt hir Zukunft an deene Bündnisser wier.

De Wee dohinner, d’Durée dohinner, dat hänkt vun de Circonstancen ronderëm of.

Ech wëll hei nach eng Kéier ënnersträichen, datt tëscht dem Ausseminister a mir an dëser Fro eng total Gläichvue besteet.

[Journalist]

Zwou Froen zu Mercosur.

Dir hat och ugekënnegt, datt et do eng Entrevue mat der Industrie gëtt.

Fir wéini ass déi geplangt?

Dat ass déi éischt Fro.

An déi zweet Fro: wéi séier rechent der Kloerheet ze hu wat d’Positioun vun Ärer Regierung zu der geplangter Fräihandelszon ugeet?

[Luc Frieden]

Déi Entrevue mat der FEDIL wäert nach virun der Chrëschtvakanz stattfannen.

Wat d’Attitude oder d’Positioun vun der Regierung ubelaangt, dat hänkt dovunner of wéi séier mir dee Vertrag do kréien.

Da féiere mir nach eng Kéier Consultatiounen, mee ech gesinn dat net als eppes extreem Urgentes.

Dat wäert da bis Ouschteren eis Positioun do stoen.

Mir mussen och d’Nature juridique vun deem Text nach eng Kéier kucken an da wäert deen...

....wat ass genee oppe vun den nationale Parlamenter muss ratifizéiert ginn oder net.

Ech wëll awer och soen, dozou hu mir eis am Parlament engagéiert, datt wa mir den Text bis kennen, da kucke mir en an der Regierung, mir kucken e mat der Industrie, mir kucken e mat de Baueren.

An da consultéiere mir och doropper d’Lëtzebuerger Chamber an da leet d’Regierung hir Positioun definitiv fest.

An nach eng Kéier: d’Grondpositioun ass datt mir fir Fräihandelsaccorde sinn, well mir mengen dat wier wichteg fir eis wirtschaftlech a sozial Entwécklung.

Et ass wichteg fir Reegelen ze hunn iwwer Produkter déi an Europa erakommen, datt mir nei Mäert hunn.

Mee mir wëllen och sécherstellen datt d’Reegelen, notamment fir d’Landwirtschaft, déi nämmlecht sinn, wéi déi di bei eis gëllen.

An dat wäert ee vun de Krittäre sinn déi mir do wäerte kucken.

Also dat dauert nach e puer Méint bis mir déi Positioun definitiv festgeluecht hunn.

[Journalist]

Nach eng Kéier Ines Kurschat vum Luxemburger Wort.

Dir hat elo behaapt, datt déi Wunnengsbäihëllefen awer géife gräifen, datt een déi éischt Effekter géif gesinn op de Marchéë.

Elo ass et esou gewiescht datt gëschter Owend de Kloertext war an do war d’Oppositioun, d'Deputéiert Madamm Sam Tanson huet do argumentéiert, datt an der Logementskommissioun Zuelen op den Dësch geluecht gi wieren an déi géife genau de Contraire weisen, datt se eeben net esou gräife wéi ee gehofft hätt.

Wat stëmmt dann elo?

[Luc Frieden]

Ech hunn déi Emissioun net gekuckt.

Dat ass vläicht e Feeler gewiescht.

Mee ech wëll Iech soen datt ech mat de Leit um Terrain geschwat hunn, och déi zoustänneg Ministeren, an et ass ganz kloer datt...

...ech hu selwer mech nach där Deeg bei de Banken ëmfrot, ech hu mech bei den Handwierker ëmfrot, bei den Notären och, an déi soen, et gesäit een datt de Bâtiment existant ugezunn huet.

Datt also besteeënd Wunnengen elo méi verkaf ginn.

Do spillen och déi Saachen déi mir elo verlängert hunn, iwwert zum Beispill d’Besteierung vun de Plus-Valuen.

Mir gesinn, wéi gesot, datt eng Rei Kreditter méi ugefrot gi sinn an accordéiert och gi si bei Hypothekar-Kreditter wéi dat de Fall war.

Dat ass schonn e Parameter dee ganz wichteg do ass.

A mir gesinn och datt déi sougenannte VEFAen erëm unzéien.

Dat brauch alles seng Zäit, dat ass ganz kloer.

Och wann dee Logementspak wat d’Prozeduren ubelaangt, wann deen emol bis „en musique“ gesat gëtt, dee gëtt jo an Etappen „en musique“ gesat, da wäert dat méi acceleréieren.

Mee mir mierken datt eng Reprise do ass.

Dat bemierken d’Betriber, op mannst eng Rei Betriber, an dat ass gutt.

An dofir muss een alles maachen datt dat an déi Richtung weidergeet.

Natierlech ass dee Probleem net vun haut op muer geléist, mee e war esou grouss, datt all Fortschrëtt e Fortschrëtt ass deen ee soll begréissen.

A wéi gesot, de Fait datt mir et verlängeren, maache mir just dowéinst, well mir gesinn datt elo um Enn vum Joer eng relativ gutt Reprise do ass, mee natierlech brauch déi Zäit bis déi sech och um Terrain an all senge Facetten nach méi wäert definitiv beweisen.

[Journalist]

Kënnt Dir eis vläicht e puer Zuelen zur Verfügung stellen?

Oder un d’Redaktioune schécken?

[Luc Frieden]

Ech hu keng direkt Zuelen, well ech déi och net an där Form gefrot hunn.

Ech hunn d’Leit just gefrot: „Leeft eppes um Terrain? Verkaaft Dir erëm eppes?“

Kuckt, wéi mir ugetruede sinn ass gesot ginn, de Marché ass dout, et leeft guer näischt.

A wann Dir elo, an dat kënnt Dir jo och maachen, Dir sidd jo gutt Journalisten, dorëmmer bëssen uruffen bei deenen déi sech mat Immobilien ofginn, sief et am Bau oder am Verkaf, da kënnt Dir Iech dat confirméieren.

[Journalist]

Bei de Gewerkschafte sidd Dir dës Woch net ganz esou gutt ewechkomm, Dir net an och Ären Aarbechtsminister net.

Wéi positiv sidd Dir gestëmmt, datt Dir de soziale Fridden am Land erhale kritt?

[Luc Frieden]

Wësst Dir, et muss een ëmmer mat de Leit schwätzen an ech si fest dovunner iwwerzeegt, datt d’Wiese vun de Lëtzebuerger eent ass, dat an der Natur de soziale Fridden huet.

Mir schwätze mateneen, deen ee schwätzt et bëssi méi haart wéi deen aneren.

Ech ka guer net esou haart schwätze wéi verschidden anerer, dat wäert och ni kommen.

Mee ech weess datt mir den Dialog fleegen an dofir ass et mir net baang fir de soziale Fridden.

Ech gesinn absolut keng Ursaach fir ze streiken.

Well wann ee seet mir maachen e Generalstreik, da muss ee jo eng Ursaach hu fir e Generalstreik ze maachen.

Ech gesinn net wat déi Ursaach haut kéint si fir datt 3-400.000 Leit hei am Land hir Aarbecht néierloossen.

Dat gouf et am mengem Beruffsliewen nach ni.

Ech mengen dee leschten dee war 1982, mee et muss eng Ursaach ginn.

Ech hunn e puer Mol scho gesot datt, an ech mengen dat war de Gewerkschaften hir Angscht, datt d’Gewerkschaften net kéinte Kollektivverträg verhandelen.

Mir hu gesot datt mir dat Recht hinne géinge loossen.

An dofir mengen ech gëtt et keng Ursaach fir ze streiken.

Generell mengen ech och datt dat eng Kultur ass, déi eisem Land net entsprécht.

An ech muss och soen, wa mir wëllendatt et eis geet wéi de Fransousen, da solle mir eis behuele wéi d’Fransousen.

Wa mir wëllen datt mir Fridden, Wuelstand, wirtschaftleche Wuesstum, sozial Gerechtegkeet schafen, da mengen ech solle mir op deem Wee vun der Modernisatioun vun eisem Land virugoen.

Stoebleiwen ass fir mech keng Solutioun, wësst Dir ronderëm ännert sech d’Welt.

An Amerika kënnt e President dee wäert dofir suergen, datt Amerika nach méi kompetitiv gëtt, d’Steiere wäerten erofgoen.

Schonn ënnert dem President Biden huet Amerika ugezunn.

China produzéiert enorm vill Stol an aner Saachen.

Ech hätt gär datt mir e modernt Land wären, datt mir eis Gesetzer un d’Liewensbedingunge vun de Leit upassen.

Dat gëllt och fir d’Aarbechtsorganisatioun, d’Leit liewen haut anescht wéi virun 20 Joer, an dat wäert dës Regierung maachen a selbstverständlech schwätze mir do och mat de Gewerkschaften.

An ech si gudder Déng, well ech se och kennen.

Datt ech ganz gutt kann d’Nuance maachen tëscht ganz haarde Rieden op Kongresser an dann engem méi sachlechen Dialog wa mir zesummen do setzen.

Ech sinn zouversiichtlech datt mir mam Sozialdialog an och allgemeng an de Gespréicher mam Parlament a mat de Leit eng besser Situatioun kënnen erschafe wéi dat wat an den Nopeschlänner de Fall ass.

Dofir ass et mir net baang fir de Sozialdialog an ech loosse mech net impressionéiere vun haardem Gejäiz op Kongresser.

[Journalist]

Dat heescht Dir mengt dat heite wier just Säbelrasseln gewiescht?

[Luc Frieden]

Wann ee seet mir gi streiken, da muss ee wësse firwat ee streikt an ech hunn Iech gesot ech gesi keng Ursaach fir ze streiken.

Au contraire, ech schwätze mat de Leit, ech telefonéiere mat de Gewerkschaftspresidenten, ech gesinn se.

Ech ruffen net all Kéiers de Radio, d’Televisiounen an d’Zeitungen dobäi, villäicht muss ech dat méi oft maachen, mee ech kann Iech soen, datt déi Gespréicher, déi ech mat de Presidente vun den national representative Gewerkschafte féieren, datt déi ganz manéierlech iwwert d’Bün ginn.

[Journalist]

0:38:05.402,0:38:11.047

Ech géif dach nach gären eng Kéier zréck kommen op d’Verlängerung vun de Wunnengsbäihëllefen.

Menges Wëssens war et esou datt an der Finanzkommissioun iwwer déi doten Zuele geschwat gouf, an datt den Här Finanzminister Gilles Roth, dee vun der selwechter Partei ass wéi Dir, eigentlech eng Verlängerung vun de Mesuren ausgeschloss huet.

Éischtens stëmmt dat?

Dat ass déi éischt Fro an déi zweet Fro ass den Här Reinesch, dee jo och e gudden Iwwerbléck iwwer d’Zuele sollt hunn, deen huet gesot si sollten esouguer relativ séier zeréckgeschrauft ginn.

Dat heescht Dir gitt ganz bewosst géint déi Recommandatioune vum Zentralbanksdirekter?

An dann erlaabt mir villäicht nach eng lescht Fro.

Schued datt Dir de Kloertext net gekuckt hutt...

[Luc Frieden]

...dat kann ech nach nohuelen...

[Journalist]

- Da maachen ech mol Pub fir d’Konkurrenz!

[Luc Frieden]

- Jo, jo!

[Journalist]

wat awer trotzdeem interessant war, war datt Äre Parteikolleeg, den Här Marc Spautz op de Kapp zou gefrot gouf: „Plangt Dir dann elo nach an dëser Legislaturperiod eng Rentereform oder net?“

Ech géif déi Fro gäre weiderreechen an och vun Iech dozou eng ganz kloer Stellung hunn.

[Luc Frieden]

Also ech wëll Iech just soen, datt ech gëschter Owend wärend där Zäit de Regierungsrot vun haut preparéiert hunn, da wësst Dir elo alles wat ech gemaach hunn, mee den Avantage vun de modernen Technologien ass jo datt een déi Emissioune jo och kann im Nachhinein lauschteren, an dat ass eebe ganz flott an dofir kann ech dat jo nach nohuelen.

Zu Ärer éischter Fro: Et war initialement och net d’Intentioun vun der Regierung déi Moossnamen ze verlängere well se jo temporär Moossname sinn an "temporär" hat e But.

E But fir Schwong ze maachen.

Wann een eppes definitiv mécht da kritt ee kee Schwong, well da soen d’Leit: "Ma dann hues de jo och Zäit... "

Et ass drëm gaangen datt endlech nees géing Beweegung an dee Maart kommen an elo stelle mir fest, grad um Enn vum Joer, datt mir dat erreecht hu wat mir wollten.

A well mir elo wëssen datt eng Rei Leit do stinn, déi op hire Prêt waarden, déi op den Notairesakt waarden, déi an de Gespréicher si mat Vendeure vun Immobilien...

Dofir hu mir gemeinsam de Moie beschloss, nodeem mir d’lescht Woch eng éischte Kéier eng Diskussioun doriwwer haten, dofir hu mir elo beschloss dat fir 6 Méint ze verlängeren.

An dat ass eng gemeinsam Decisioun déi mir geholl hunn an deene leschten Deeg tëscht all de Ministeren, zesumme geholl hu selbstverständlech och mam Finanzminister, deen och de Projet de loi wäert ugangs des Joers an de Regierungsrot bréngen.

Et ass also eng gemeinsam wichteg Decisioun déi mir haut geholl hunn, wichteg fir d’Leit, wichteg fir de Logement, wichteg fir d’Handwierk a Betriber déi Wunnenge bauen.

Wat déi 2. Fro ubelaangt...

...nämlech déi vum Kalenner vun der Pensiounsreform,

esou loosse mir eis...

[Journalist]

"Onverständlech Fro aus dem Hannergrond"

[Luc Frieden]

Jo lauschtert, et gëtt eng Regierung déi decidéiert.

Eng Regierung déi lauschtert no an d’Regierung decidéiert.

Dofir gëtt et och e Regierungschef, an dee lauschtert och no an da kënnt e mat Propositiounen an da gëtt consultéiert an da gëtt decidéiert.

D’Regierung decidéiert, d’Regierung proposéiert Saachen un d’Chamber esou ass dat.

Mir héieren da wat anerer soen, mee et ass d’Regierung déi eleng proposéiert an decidéiert.

Also si proposéiert der Chamber an decidéiert dann do wou se zoustänneg ass.

Wat d’Pensiounsreform ubelaangt, gëtt et e Kalenner.

An dee Kalenner ass datt mir elo eng Consultatiounsphas haten, déi ass elo an enger éischter Phas ofgeschloss.

Dat war déi ganz breet Consultatiounsphas, elo kucke mir eis dat un.

Mir hunn d’Ministerin vun der Sécurité sociale gefrot eis d’Synthees ze maache vun all deene Gespréicher.

Ech sinn hir dankbar datt se och duerch d’Land gereest ass fir net nëmmen dat ze liese wat een hir eraschéckt, mee och Versammlungen owes hat diverser Natur fir iwwert d’Thematik ze schwätzen.

Et ass eis jo drëm gaange fir mol iwwerhaapt déi Thematik nach eng Kéier vun alle Facetten ze beliichten.

An da wäerte mir an deene puer nächste Méint, ech géing soen am 1. Trimester vum nächste Joer, wäerte mir eis concertéieren a kucke wéi eng Propositioune mir maachen.

An dofir brauche mir dann eng Diskussioun, oder e puer Diskussiounen an der Regierung.

Mir wäerte mat eise Fraktiounen doriwwer schwätzen an da komme mir mat Propositiounen.

An da fënnt natierlech nach eng Kéier eng Consultatiounsphas statt, well wa mir Propositioune maachen, da wäerten déi jo och, well dat da méi konkret ass wéi bis elo, wäerten déi och diskutéiert ginn.

Mir hu kee strikte Kalenner fir dat ze maachen, mee am nächste Joer wäerte mir an deem Dossier wësse mat wéi engem Rhythmus mir virufueren.

Mir loossen eis op deem Sujet net drécken an der Zäit, aus enger gudder Ursaach: well dat ass mat déi eenzeg Fro wou mir am Koalitiounsaccord bewosst keng prezis detailléiert Approche festgeschriwwen hunn.

Well mir gesot hunn, d’Komplexitéit vun der Fro verlaangt, datt mir dat doten nach méi am Detail kucken.

Mir wëssen u wéi enge Schrauwen ee méiglecherweis kann dréien, mir wëssen datt et dofir ënnerschiddlech Meenunge ginn, a mir wëlle bei all Schrauf kucke, wat sinn d’Repercussiounen op d’gesamt Sozial- a Wirtschaftspolitik.

An dofir musst Dir eis e bëssi Zäit dofir loossen.

Et ass jo souwisou keen Thema wat haut wichteg ass, mee et ass en Thema wat haut fir muer wichteg ass.

An dofir si mir net ënnert engem Zäitdrock.

Et ass ganz anescht wéi beim Logement.

Beim Logement musse mir elo eppes maachen.

Bei de Pensioune musse mir an den nächsten 2 Joer kucke wat mir kënne maache fir datt d’Pensiounen och vun deenen déi elo ufänke mat schaffen, herno finanzéierbar sinn an och nach kënne bezuelt ginn.

An dofir ass den Effet vun deene Moossnamen déi mir huelen an d’Urgence fir eppes ze maachen eng ganz aner wéi an anere Politikberäicher.

Nach eng Fro?

Op Kleeserchersdag kann een en extra Wonsch hunn.

De Kleeschen ass zwar laanscht, mee ...wann dat net de Fall ass da wënschen ech Iech,

wa mir eis net méi sollte gesinn, elo scho schéi Feierdeeg.

Ech soe merci fir déi gutt Kooperatioun an dësem Joer.

Ech sinn ëmmer gären heihinner komm an och déi aner Froe beäntwert, net ëmmer hu mir all Äntwerten, mee ech fannen.

an enger Demokratie...och dat gehéiert dozou, fir mat och der Press, der fräier Press, der diversifizéierter Press vill a gutt z’echangéieren.

Well schlussendlech sidd Dir déi di dat kommentéiert, vermëttelt, an dofir freeën ech mech elo och scho fir d’nächst Joer mat Iech och esou weider kënnen ze schaffen.

Merci villmools an all Guddes fir d’Feierdeeg.